Komisjoni määrus (EÜ) nr 1162/2002,

28. juuni 2002,

millega muudetakse määrust (EMÜ) nr 94/92 üksikasjalike rakenduseeskirjade kohta, mis käsitlevad nõukogu määruses (EMÜ) nr 2092/91 sätestatud kolmandatest riikidest importimise korda

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 24. juuni 1991. aasta määrust (EMÜ) nr 2092/91 mahepõllumajandussaaduste tootmise ning põllumajandustoodete ja toiduainete puhul sellele viitavate märgiste kohta, [1] viimati muudetud komisjoni määrusega (EÜ) nr 473/2002, [2] eriti selle artikli 11 lõiget 1,

ning arvestades järgmist:

(1) Komisjoni määruse (EMÜ) nr 94/92 [3] lisas, mida on viimati muudetud määrusega (EÜ) nr 2589/2001, [4] on sätestatud määruse (EMÜ) nr 2092/91 artikli 11 lõikes 1 ettenähtud nimekiri, kuhu on kantud kolmandad riigid, kelle territooriumilt teatavad mahepõllumajandussaadused peavad pärinema, et olla turustatavad ühenduse piires. Kõnesolev nimekiri on koostatud määruse (EMÜ) nr 2092/91 artikli 11 lõike 2 kohaselt.

(2) Uus-Meremaa on esitanud komisjonile taotluse Uus-Meremaa kandmiseks määruse (EMÜ) nr 2092/91 artikli 11 lõikes 1 ettenähtud nimekirja. Mainitud riigi ametiasutused on esitanud määruse (EMÜ) nr 94/92 artikli 2 lõikes 2 nõutava teabe.

(3) Kõnesoleva teabe kontrollimise ja sellele järgnenud Uus-Meremaa ametiasutustega peetud arutelu põhjal on jõutud järeldusele, et Uus-Meremaa põllumajandussaaduste tootmist ja kontrollimist reguleerivad eeskirjad on samaväärsed määruses (EMÜ) nr 2092/91 sätestatud eeskirjadega.

(4) Käesoleval ajal toimub import Uus-Meremaalt Euroopa Ühendusse vastavalt määruse (EMÜ) nr 2092/91 artikli 11 lõikele 6. Tootjatele ja eksportijatele on vaja üleminekuaega kohanemiseks mahepõllumajandusliku päritoluga toiduainete ametliku kinnitamise programmiga.

(5) Uus-Meremaa nimekirja kandmise tähtaja puhul tuleks arvestada tulemusi, mis on saadud Uus-Meremaal määruse (EMÜ) nr 2092/91 artikli 11 lõikes 5 sätestatud tootmiseeskirjade ja kontrollmeetmete kohapealse kontrollimise tegelikul rakendamisel.

(6) Uus-Meremaa ametiasutused on komisjonile esitanud kõik vajalikud tagatised ja andmed tõendamaks, et kontrolliasutused vastavad määruse (EMÜ) nr 2092/91 artikli 11 lõikes 2 sätestatud tingimustele.

(7) Seetõttu tuleks määrust (EMÜ) nr 94/92 vastavalt muuta.

(8) Käesolevas määruses ettenähtud meetmed on kooskõlas määruse (EMÜ) nr 2092/91 artiklis 14 nimetatud komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EMÜ) nr 94/92 lisa muudetakse vastavalt käesoleva määruse lisale.

Artikkel 2

Kui teatavatele põllumajandussaadusele on määruse (EMÜ) nr 2092/91 artikli 11 lõike 6 kohaselt enne 1. juulit 2002 välja antud impordiluba ja sellest teatatud, võib Uus-Meremaa põllumajandus- ja metsandusministeerium (MAF) 30. juunil 2003 lõppeva üleminekuaja jooksul nendele põllumajandussaadustele välja anda ka selle määruse artikli 11 lõike 1 punktis b mainitud sertifikaadi.

Artikkel 3

Käesolev määrus jõustub 1. juulil 2002.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 28. juuni 2002

Komisjoni nimel

komisjoni liige

Franz Fischler

[1] EÜT L 198, 22.7.1991, lk 1.

[2] EÜT L 75, 16.3.2002, lk 21.

[3] EÜT L 11, 17.1.1992, lk 14.

[4] EÜT L 345, 29.12.2001, lk 18.

--------------------------------------------------

LISA

Määruse (EMÜ) nr 94/92 lisasse lisatakse Šveitsi käsitleva teksti järele järgmine tekst: Uus-Meremaa

"1. Tootekategooriad:

a) töötlemata taimekasvatussaadused, elusloomad ja töötlemata loomakasvatussaadused määruse (EMÜ) nr 2092/91 artikli 1 lõike 1 punkti a tähenduses, välja arvatud:

- elusloomad ja loomakasvatussaadused, mis on varustatud või mida kavatsetakse varustada mahepõllumajandustootmisele ülemineku viidetega,

- akvakultuurisaadused;

b) toiduks mõeldud töödeldud taimekasvatussaadused ja loomsed saadused määruse (EMÜ) nr 2092/91 artikli 1 lõike 1 punkti b tähenduses, välja arvatud:

- loomakasvatussaadused, mis on varustatud või mida kavatsetakse varustada mahepõllumajandustootmisele ülemineku viidetega,

- akvakultuurisaadusi sisaldavad tooted.

2. Päritolu:

1a kategooria tooted ja 1b kategooria toodete mahepõllumajandusliku päritoluga koostisosad, mis on Uus-Meremaal toodetud või Uus-Meremaale imporditud:

- kas Euroopa Liidust

- või kolmandast riigist korra alusel, mis on tunnistatud samaväärseks määruse (EMÜ) nr 2092/91 artikli 11 lõike 1 sätetele

- või kolmandast riigist, kelle tootmiseeskirjad ja kontrollisüsteem on kooskõlas MAFi kehtestatud sätetega selle riigi pädeva asutuse poolt esitatud kinnituste ja teabe alusel tunnistatud samaväärseks MAFi mahepõllumajandusliku päritoluga toiduainete ametliku kinnitamise programmiga, tingimusel et imporditakse ainult neid Uus-Meremaal valmistatud mahepõllumajandusliku päritoluga koostisosi, mida kavatsetakse 1b kategooria tootesse lisada kuni 5 %.

3. Kontrollasutus: BIO-GRO Uus-Meremaa, Certenz.

4. Sertifikaate väljaandev asutus: Uus-Meremaa Põllumajandus- ja Metsandusministeerium (MAF).

5. Loetelus oleku tähtaeg: 30. juuni 2006."

--------------------------------------------------